Julegudstjenesterne i år bliver anderledes på grund af coronavirussen, og gudstjenesterne bliver næppe med lige så mange kirkegængere som tidligere år, nu hvor der skal holdes afstand. Derfor byder TV2 Nord den 23. december klokken 19.50 til julegudstjeneste i Hals Kirke på TV2 Nord Salto eller TV2nord.dk, så nordjyderne kan få følelsen af at være med på forreste række i kirken. Programmet kan også ses HER eller øverst i artiklen allerede nu. Sognepræst Christian Roar Pedersen forestår sammen med den lokale organist og kirkesanger gudstjenesten, hvor sangere fra Klarup Pigekor synger julen ind. Hele gudstjenesten er tekstet, så man kan synge med hjemme fra stuen uden at skulle finde en samlebog frem. Også bønnerne er tekstet, så man kan sige dem sammen med præsten.

Referat:
Hele Nordjylland er inviteret med, når TV2 Nord sender julegudstjeneste fra Hals Kirke den 23. december.